**Ian Rank-Broadley**, nado en Walton-on-Thames, Surrey, en 1952, é un escultor e deseñador de moedas británico, coñecido por unha estatua de Diana de Gales erixida no palacio de Kensington, en Kensington e Chelsea, e pola efixie de Isabel II característica da moeda británica e da *Commonwealth*, de 1998 a 2015.

Traxectoria
-----------

Nado en Walton-on-Thames, Surrey, Ian Rank-Broadley estudou na *Epsom School of Art* entre 1970 e 1974, e logo na *Slade School of Fine Art*, da University College London, entre 1974 e 1976, onde acadou a bolsa de estudos *Boise Travelling Scholarship*. Durante o curso 1976-1977 completou a súa formación artística na Escola Británica de Roma, e visitou Nápoles, Florencia, Venecia e París.

Logo do seu regreso ao Reino Unido iniciouse como escultor profesional e especializouse en escultura de baixorrelevo. Foi axudante dos escultores Reg Butler (1977) e Ralph Brown (1982).

En 1989 ingresou como membro asociado na Real Sociedade Británica de Escultores, e en 1994 acadou a condición de membro de pleno dereito. En 1990 foi elixido membro da Sociedade de Artistas e Deseñadores Numismáticos. En 1995 entrou a formar parte do Gremio de Traballadores da Arte.

En 2010 foi nomeado administrador da *Prince's School of Traditional Arts*. As súas obras forman parte das coleccións permanentes de entidades como o Museo Británico, a Galería Nacional de Retratos de Londres, o Museo Ashmolean, o Museo Fitzwilliam de Cambridge, a Catedral de San Paulo e o *Rijksmuseum*, entre outros. Entre as institucións que lle fixeron encargas están a Universidade de Surrey (1977), a Sociedade Británica da Medalla de Arte (1989) e a *London Library* (1990).

Rank-Broadley acadou pola súa traxectoria artística diversos recoñecementos; entre eles, foi nomeado en 1996 membro de honra da *Worshipful Company of Goldsmiths*, e o mesmo ano concedéronselle as Chaves da Cidade de Londres.

Obra
----

### Escultura

Grupo escultórico de bronce de Ian Rank-Broadley no Memorial das Forzas Armadas, en Alrewas, Staffordshire.
Parte da obra de Rank-Broadley está caracterizada polo espido masculino, algo que foi sinalado polo crítico de arte británico Jonathan Jones. O propio Rank-Broadley escribiu ao respecto:

|  |  |  |
| --- | --- | --- |
| "| *A elección da figura masculina espida como motivo dominante fíxose bastante axiña, cando me decatei de que o espido feminino fora, en gran medida, despoxado do seu poder polo mundo comercial da publicidade, en tanto que o masculino aínda conservaba un poder que podía excitar, chamar a atención e conmover*. | "|

En 1996, Rank-Broadley gañou o premio pola súa maqueta de bronce para as Portas do Infierno de Dante, na XI Bienal Dantesca de Rávena, en Italia.

En 2007, inaugurouse o Memorial ás Forzas Armadas no *National Memorial Arboretum*, en Alrewas, preto de Lichfield, Staffordshire, que contén dous grandes grupos de catorce figuras, todas elas de tamaño natural. Por esta obra recibiu o premio Marsh 2008 á Excelencia en Escultura Pública.

En 2010 realizou un monumento a Dean Colet, fundador da *St Paul's School* de Londres, que se pode ver na catedral de San Paulo. Outras obras importantes son o San Mateu da igrexa de San Mateu de Northampton; a raíña Isabel II coa vestimenta da Orde da Xarreteira, no Tribunal Supremo; a estatua de Charles James Fox en Chertsey; e a estatua *Machine Gunner* ("Metralladora"), no Memorial do *Royal Anglian Regiment*, no Museo Imperial da Guerra de Duxford.

O editor Felix Dennis converteuse nun importante mecenas para Rank-Broadley; por encarga súa esculpiu, entre outras, a estatua de Josephine Baker, ademais da composición *Lord Rochester, his Whore and a Monkey* ("Lord Rochester, a súa puta e un mono") para o seu Xardín de Heroes e Viláns".

En 2018, Rank-Broadley completou un busto retrato do poeta galés R. J. Arkhipov. A experiencia de Arkhipov co escultor inspirou o seu poema *The Sculptor* ("O escultor").

O 10 de decembro de 2017 anunciouse que Rank-Broadley recibira a encarga dos fillos de Diana, a Princesa de Gales, para executar unha estatua na súa memoria. A súa finalización estaba prevista inicialmente para 2019, mais a súa inauguración no Xardín Afundido do Palacio de Kensington demorouse ata o 1 de xullo de 2021. Na súa crítica, Jonathan Jones sinalou o seu "horror estético [...] Un realismo plano e cauteloso, suavizado por un vago intento de intimidade, convérteno en algo sen sentido, sen espírito nin carácter".

* Royal Anglian Regiment Memorial en Duxford, Inglaterra.*Royal Anglian Regiment Memorial* en Duxford, Inglaterra.
* Estatua de Licoricia de Winchester en Winchester.Estatua de Licoricia de Winchester en Winchester.
* Bustro de Charles James en Chertsey, Surrey.Bustro de Charles James en Chertsey, Surrey.
* Estatua de San Mateu en Northampton, Northamptonshire.Estatua de San Mateu en Northampton, Northamptonshire.

### Moedas e medallas

En 1997, Ian Rank-Broadley gañou o concurso convocado pola *Royal Mint* para a creación dunha nova efixie de Isabel II, en substitución do ata entón vixente, que Raphael Maklouf deseñara en 1985. Esta nova efixie, coñecida como o "cuarto busto" da raíña, estaba destinada a aparecer a partir de 1998 nos anversos das moedas británicas en circulación e conmemorativas, e tamén en moitas das emitidas por outros territorios de soberanía británica e membros da *Commonwealth*, ata 2015.

O retrato de Rank-Broadley contrasta co anterior ao ocupar unha gran parte do campo da moeda —ao estilo de Benedetto Pistrucci, a quen admira— e ao presentar unha figura realista da raíña, que amosa a madureza dos 70 anos que tiña daquela. Ademais, Isabel II carece de coroa e, no seu lugar, a monarca porta na súa cabeza a coñecida como "tiara das Rapazas da Gran Bretaña", que a súa avoa, María de Teck, lle entregara como agasallo de casamento.

Ademais, Rank-Broadley foi o gañador de varios concursos da *Royal Mint* para o deseño de ambas as faces de varias moedas conmemorativas do Reino Unido:

* 5 libras (2000), conmemorativa do centenario da Raíña Nai.

* 5 libras (2002), conmemorativa do Xubileu de Ouro de Isabel II.
* 5 libras (2008), conmemorativa do 60º aniversario do Príncipe de Gales.
* 5 libras (2012), conmemorativa do Xubileu de Diamante de Isabel II.
* 10 libras (2012), conmemorativa do Xubileu de Diamante de Isabel II.
* 500 libras (2012), conmemorativa do Xubileu de Diamante de Isabel II.
* 5 libras (2007), conmemorativa do 60º aniversario de voda de Isabel II e o Príncipe Filipe.
* 5 libras (2021), conmemorativa do centenario do nacemento do Príncipe Filipe de Edimburgo.

Todas as moedas creadas por Ian Rank-Broadley amosan as súas iniciais IRB a modo de marca de gravador, normalmente baixo a efixie de Isabel II.

Rank-Broadley foi tamén autor de varias medallas, tanto conmemorativas como de arte. O busto de Isabel II creado por Rank-Broadley incorporouse tamén no anverso da Medalla do Ébola polo Servizo na África Occidental, cun reverso de John Bergdahl.

Por outra banda, a *Royal Numismatic Sociaty*, de Londres, encargoulle en 1993 a confección do seu máximo galardón, a Medalla da *Royal Numismatic Society*, co motivo clásico de Heracles e o León de Nemea. Este Deseño estivo vixente ata 2021, cando se cambiou por outro deseñado Robert Elderton.

* Reino Unido. Medio soberano (2002). A/.Reino Unido. Medio soberano (2002). A/.
* Nova Zelandia. 50 cent. (2015). A/.Nova Zelandia. 50 cent. (2015). A/.
* Ghana. (2002). 500 sika. A/.Ghana. (2002). 500 sika. A/.
* Medalla do Ébola polo Servizo na África Occidental.Medalla do Ébola polo Servizo na África Occidental.

Notas
-----

1. 1 2 3  "Ian Rank-Broadley. b.1952". *Art.org*
2. 1 2 3 4  Hopkin, A. (2020). "Ian Rank-Broadley Engraver of Queen Elizabeth II Fourth Portrait". *Cgards.co.uk*. 9 de xaneiro.
3. 1 2 3 4 5  "Ian Rank-Broadley". *The British Museum (Britishmuseum.org)*.
4. 1 2 3  "Curriculuim Vitae". *Ianrank-broadley.co.uk*
5. ↑  "Collections". *Ianrank-broadley.co.uk*
6. 1 2  "Armed Forces Memorial. The Stretcher Bearers". *Ianrank-broadley.co.uk*
7. 1 2  Davies, C. ( 2021). "Diana Statue to Stand in Redesigned Garden at Kensington Palace". En *The Guardian*. 1 de xullo.
8. ↑  "About Ian Rank-Broadley". *Ianrank-broadley.co.uk*
9. 1 2  "Awards". *Ianrank-broadley.co.uk*
10. ↑  Williams, R. (2007). "National Armed Forces Memorial Unveiled". En *The Guardian*. 13 de outubro.
11. ↑  "Marsh Award for Excellence in Public Sculpture". *Marsh Charitable Trust (marshcharitabletrust.org)*.
12. ↑  "Dean Colet - St Paul's Cathedral". *Ianrank-broadley.co.uk*
13. ↑  "St Mathew". *Ianrank-broadley.co.uk*
14. ↑  "HM Queen - The Supreme Court". *Ianrank-broadley.co.uk*
15. ↑  "Charles James Fox". *Ianrank-broadley.co.uk*
16. ↑  "Machine Gunner". *Ianrank-broadley.co.uk*
17. ↑  "Josephine Baker". *Ianrank-broadley.co.uk*
18. ↑  "Lord Rochester, his whore and a monkey". *Ianrank-broadley.co.uk*
19. ↑  "RJ Arkhipov". *Ianrank-broadley.co.uk*
20. ↑  "Princes Announce Ian Rank-Broadley Will Sculpt New Diana Statue". *The Guardian*. 10 de decembro de 2017.
21. ↑  Henni, J. (2021). "Who Is Ian Rank-Broadley, the Sculptor Behind Princess Diana's Kensington Palace Statue?". En *People (People.com)*. 1 de xullo.
22. ↑  Jones, J. (2021). "An Awkward, Lifeless Shrine. The Diana Statue is a Spiritless Hunk of Nonsense". En *The Guardian*. 1 de xullo.
23. ↑  "Licoricia of Winchester (d.1277) and Asser". *Art.uk*
24. 1 2  "Royal Efigy". *Ianrank-broadley.co.uk*
25. ↑  "Rank-Broadley". *Numista.com*
26. 1 2  "The Coinage Portraits of Her Late Majesty Queen Elizabeth II – the Artists’ Stories". *Royal Mint (Royalmint.com)*.
27. ↑  "Queen Mary's Girls of Great Britain and Ireland Tiara". *Royal Collection Trust (RCT.uk)*.
28. ↑  "5 Pounds - Elizabeth II Queen Mother 100th Birthday". *Numista.com*
29. ↑  "5 Pounds - Elizabeth II Golden Jubilee". *Numista.com*
30. ↑  "5 Pounds - Elizabeth II Prince Charles 60th Birthday". *Numista.com.*
31. ↑  "5 Pounds - Elizabeth II Diamond Jubilee". *Numista.com*
32. ↑  "10 Pounds - Elizabeth II Diamond Jubilee". *Numista.com*
33. ↑  "500 Pounds - Elizabeth II Diamond Jubilee". *Numista.com*
34. ↑  "5 Pounds - Elizabeth II 60th Wedding Anniversary". *Numista.com*
35. ↑  "5 Pounds - Elizabeth II 5th portrait; Prince Philip". *Numista.com*
36. ↑  "Behind the Design with Ian Rank-Broadley FRBS". *Royal Mint (Royalmint.com)*.
37. ↑  "Medals & Coins". *Ianrank-broadley.co.uk*
38. 1 2  "The Ebola Medal for Service in West Africa". *National Archives*. ISBN 9781474119146
39. ↑  "Royal Numismatic Society Medal". En *Ian Rank-Broadley*
40. ↑  Bland, Roger. (2022). "New Royal Numismatic Society Medal". En *Coins Weekly*. 19 de maio.
41. ↑  "½ Sovereign - Elizabeth II 4th portrait". *Numista.com*
42. ↑  "50 Cents - Elizabeth II 4th Portrait; Spirit of ANZAC". *Numista.com*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Ian Rank-Broadley Modificar a ligazón no Wikidata*** |

### Ligazóns externas

* Sitio web de Ian Rank-Broadley


|  |  |  |
| --- | --- | --- |
| Predecesor:**Raphael Maklouf** | Moedas da libra esterlina**Autores dos anversos**1998-2015 | Sucesor:**Jody Clark** |


|  |  |
| --- | --- |
| Control de autoridades | 
* Wd: Q13637425
* WorldCat
* VIAF: 7311582
* BMT: 114145
* Europeana: ID
* FAST: 1550988
* GND: 1206591668
* ISNI: 0000 0000 8195 4818
* LCCN: nr99025567
* NPG: mp08039
* SNAC: w6nz9hhq
* ULAN: 500195465

 |